KOMISIJOS REGLAMENTAS (EB) Nr. 469/2005
2005 m. kovo 23 d.
pratęsiantis išankstinę Bendrijos priežiūrą tam tikrų geležies ir plieno produktų, kilusių iš tam tikrų trečiųjų šalių, importui
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. gruodžio 22 d. Tarybos reglamentą (EB) Nr. 3285/94 dėl bendrų importo taisyklių ir Reglamento (EB) Nr. 518/94 panaikinimo (1), ypač į jo 11 straipsnį,
atsižvelgdama į 1994 m. kovo 7 d. Tarybos reglamentą (EB) Nr. 519/94 dėl bendrų importo iš tam tikrų trečiųjų šalių taisyklių ir Reglamentų (EEB) Nr. 1765/82, (EEB) Nr. 1766/82 ir (EEB) Nr. 3420/83 panaikinimo (2), ypač į jo 9 straipsnį,
pasikonsultavusi su Patariamuoju komitetu,
kadangi:
(1)
Reglamentu (EB) Nr. 76/2002 (3) Komisija įvedė išankstinę Bendrijos priežiūrą tam tikrų geležies ir plieno gaminių, kilusių iš tam tikrų trečiųjų šalių, importui. Reglamentas buvo iš dalies pakeistas Komisijos reglamentu (EB) Nr. 1337/2002 (4) siekiant išplėsti priežiūros taikymo sritį, ir Komisijos reglamentu (EB) 2385/2002 (5).
(2)
Nėra galimybės gauti statistikos duomenis apie Bendrijos išorės prekybą per laikotarpius nustatytus Komisijos reglamente (EB) Nr. 1917/2000 (6).
(3)
Nors po priežiūros įvedimo 2002 m. padėtis pasikeitė, atsižvelgiant į paskutinius pokyčius pasaulio plieno rinkoje, yra reikalinga patikima ir greita informacinė sistema apie būsimą Bendrijos importą.
(4)
Nuo 2003 m. Kinijos rinka buvo plieno produktų paklausos spartaus didėjimo pagrindinė priežastis. Kinija didino savo gamybos pajėgumus labai sparčiu tempu. Kinijos neapdoroto plieno gamyba išaugo nuo 129 mln. tonų 2000 m. iki 270 mln. tonų 2004 m., per tą patį laikotarpį jos dalis pasauliniu mastu padidėjo nuo 15,4 % iki 26,2 %, Kinijos gamybos pajėgumai toliau didinami ir galėtų pasiekti iki 300 mln. tonų 2005 m. Importas į Kiniją iš viso sudarė apie 37 mln. tonų 2003 m. ir 29 mln. tonų 2004 m. Tais pačiais metais eksportas iš viso sudarė apie 7 mln. ir 14 mln. tonų. Todėl grynasis importas sumažėjo maždaug 30 mln. tonų 2003 m. iki 15 mln. tonų 2004 m., todėl likusioms 15 mln. tonų reikėjo rasti kitą rinką. Galima tikėtis, kad ši mažėjančio importo ir didėjančio eksporto tendencija Kinijoje tęsis, kartu išleisdama į pasaulio rinką didelius augančius plieno gaminių kiekius, ieškančius naujos rinkos.
(5)
Keturių pagrindinių gaminių tipų paskutinė turima importo statistika, o būtent plokščių gaminių, ilgų gaminių, vamzdžių ir vamzdelių bei pusgaminių, parodytas metinis augimas tarp 2002 m. ir 2003 m. vidutiniškai iš viso siekia 9 %, tačiau atitinkamai ilgų gaminių ir pusgaminių pasiekė 23 % ir 43 %. Taip pat per 10 mėnesių laikotarpį, nuo sausio iki spalio mėn. 2003-2004 m. procentinis padidėjimas sudarė nuo 3,4 % iki 58,5 % priklausomai nuo gaminio rūšies.
(6)
2004 m. pirmų trijų ketvirčių analizė parodo tolesnę augimo tendenciją, augimas tuo laikotarpiu pasiekė nuo 26,7 % iki 52 %, o tų metų spalio mėn. statistika rodo, kad augimo tendencija tęsiasi.
(7)
Be to, Bendrijos rinkos kainos, kurios atsiliko nuo JAV rinkos kainų 2003 m., tapo vienos aukščiausių pasaulyje. Tai dar labiau patrauks trečiųjų šalių eksportuotojų dėmesį.
(8)
Be to, statistika apie ES gamintojų užimtumą rodo rinkos nuosmukį, mažėjantį nuo 2000 m. dirbusių 414 500 asmenų iki 404 700 asmenų 2001 m., 390 200 asmenų 2002 m., 383 800 asmenų 2003 m. ir 375 900 asmenų 2004 m., o tai yra maždaug 10 % mažiau nei prieš 4 metus.
(9)
Remiantis paskutinėmis plieno gaminių importo tendencijomis, paskutiniais įvykiais Kinijos rinkoje, vis spartėjančiu importo augimu, labai aukštomis plieno gaminių kainomis ES rinkoje ir jau patirtu žymiu darbo vietų skaičiaus sumažėjimu per pastaruosius metus, galima manyti, kad grėsmė sukelti žalą Bendrijos gamintojams, kaip apibrėžta Reglamento (EB) Nr. 3285/94 11 straipsnyje, egzistuoja.
(10)
Todėl paisant Bendrijos interesų, reikėtų, kad tam tikrų plieno gaminių importui ir toliau būtų taikoma išankstinė Bendrijos priežiūra, siekiant pateikti naujausią statistinę informaciją, kuri padėtų atlikti greitą importo tendencijų analizę. Atsižvelgiant į pirmiau minėtą tikėtiną įvykių eigą, tikslinga, kad sistema veiktų iki 2006 m. gruodžio 31 d.
(11)
Pageidautina, kad šis reglamentas įsigaliotų kitą dieną nuo jo paskelbimo tam, kad būtų galima kuo greičiau rinkti duomenis,
PRIEMĖ ŠĮ REGLAMENTĄ:
1 straipsnis
Reglamentas (EB) Nr. 76/2002 su pakeitimais, padarytais Reglamentais (EB) Nr. 1337/2002 ir (EB) Nr. 2385/2002, yra iš dalies keičiamas taip: 6 straipsnyje „2005 m. kovo 31 d.“ yra keičiama į „2006 m. gruodžio 31 d.“
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. kovo 23 d.